Cosby-verhoor nietig verklaarBill Cosby by die Montgomery County-hof in Philadelphia, VSA tydens sy hofsaak (16 Junie 2017) Foto: AP Photo/Matt Slocum ŉ Regter het die 79-jarige komediant Bill Cosby se hofsaak Saterdag nietig verklaar nadat die jurie ŉ dooiepunt bereik het. Die jurie het meer as 52 uur lank beraadslaag voor hulle aan die regter gesê het dat hulle nie kan ooreenkom of die “Cosby Show”-ster Andrea Constand in 2004 by sy huis bedwelm en gemolesteer het nie. Die regter het die hofsaak daarna nietig verklaar. Staatsaanklaers het gesê hulle sal Cosby weer verhoor. Hy staan steeds tereg op drie aanklagte van onsedelike aanranding. Die komediant se loopbaan en beeld as ŉ “goeie ou” is aan flarde geskeur toe Constand in die hof getuig het hoe hy haar pille ingegee het en daarna gemolesteer het. Die jurie kon egter nie tot ŉ vergelyk kom nie en het op die vierde dag aan regter Steven O’Neill gesê hulle het ŉ dooiepunt bereik. Die regter het hulle egter opdrag gegee om saam te werk om tot ŉ eenparige besluit te kom. Die paneel het Saterdag aan die regter gesê die gesprek het vasgeval. Dit was die enigste kriminele saak wat gespruit het uit bewerings van meer as 60 vroue wat Cosby beskryf het as ŉ reeksoortreder wat vroue bedwelm het voor hy hulle aangerand het. Hy het nie self tydens die hofsaak getuig nie en voer aan Constand het haar toestemming gegee.